เชิงรุกรับมือและแก้ปัญหา ไฟป่า หมอกควัน ฝุ่นละออง ยกระดับความเข้มงวด 3 พื้นที่
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากที่คาดการณ์แนวโน้มฝุ่นละอองปี 2566 สถานการณ์จะรุนแรงกว่าปีที่ผ่านมา เนื่องจากในช่วง 3 ปี ระหว่างปี 2563 - 2565 ประเทศไทยมีจุดความร้อนลดลงถึงร้อยละ 80 ทำให้เกิดความเป็นห่วงช่วงต้นปี 2566 เกี่ยวกับเชื้อเพลิงที่สะสมในพื้นที่อุทยานต่างๆ จึงกำชับให้กรมอุทยานแห่งชาติ สัตว์ป่า และพันธุ์พืช รวมถึงกรมป่าไม้ ได้บริหารจัดการเชื้อเพลิงในพื้นที่ด้วยการชิงเก็บ-ลดเผา และเปลี่ยนเชื้อเพลิงขยะ (RDF) สำหรับมาตรการป้องกันและแก้ปัญหา ไฟป่า หมอกควัน และฝุ่นละออง ปี 2566 ที่เสนอคณะรัฐมนตรี มุ่งเน้นยกระดับความเข้มงวดใน 3 พื้นที่คือ พื้นที่เมือง พื้นที่ป่า และพื้นที่เกษตรกรรม ตามกรอบสื่อสารเชิงรุก ยกระดับปฏิบัติการ สร้างการมีส่วนร่วม เช่น เร่งรัดการประชาสัมพันธ์เชิงรุกและแจ้งเตือนล่วงหน้า 7 วันทุกพื้นที่  ยกระดับมาตรการการดำเนินงานตามแผนปฏิบัติการขับเคลื่อนวาระแห่งชาติ “การแก้ไขปัญหามลพิษด้านฝุ่นละออง” ยกระดับการบริหารจัดการเชื้อเพลิงแบบครบวงจร (ชิงเก็บ ลดเผา และ Burn Check)  ลดจุดความร้อน (Hotspot) ป้องกันและควบคุมการเกิดไฟในทุกพื้นที่ และพัฒนาระบบพยากรณ์ความรุนแรงและอันตรายของไฟ (Fire Danger Rating System : FDRS) / ผลักดันกลไกระหว่างประเทศเพื่อให้การป้องกันและแก้ปัญหาหมอกควันข้ามแดนมีประสิทธิภาพสูงสุด และให้ทุกภาคส่วนเข้ามามีส่วนร่วมวางแผนและดำเนินการป้องกันและแก้ปัญหาหมอกควันไฟป่าและฝุ่นละออง นอกจากนี้ การลดฝุ่นละอองขนาดเล็ก PM 2.5 ช่วงเดือนธันวาคม 2565 - กุมภาพันธ์ 2566 บริษัทผู้ผลิตน้ำมันจะผลิตน้ำมันกำมะถันต่ำ หรือน้ำมันลดฝุ่นมาให้ประชาชนใช้เพื่อให้เกิดปริมาณ PM 2.5 น้อย และอีกส่วนในภาคโรงงานอุตสาหกรรมจะจัดโปรโมชันพิเศษตรวจสภาพรถของประชาชนและส่วนราชการ การตรวจจับควันดำ พร้อมขอความร่วมมือประชาชนให้สวมหน้ากากอนามัยเพื่อป้องกันผลกระทบต่อสุขภาพ